ผมเป็นสิวอักเสบที่เริ่มจากนูนๆก่อนครับ วันต่อไปจะอักเสบ และใหญ่ขึ้นเรื่อยๆ โดยที่ทาเจลสิวไม่ได้ผลซักตัวเลยครับ เม็ดหนึ่งกว่าจะหายก็ใช้เวลาเกือบ 2 สัปดาห์เลย พอหายก็จะทิ้งหลุมไว้ รอบหนึ่งจะขึ้นมาประมาณ 4-5 เม็ด แล้วก็ยุบ พอซัก 5-6 วันก็จะขึ้นแบบเดิมอีก บางเม็ดมีขนาดใหญ่มากครับ เป็นแบบนี้วนไปไม่หายซักทีครับ ทิ้งรอยกว่าจะเริ่มจางก็พาไป 3-4 เดือน จะหายสนิทก็ใช้เวลา 7-8 เดือนเลยครับ ผมควรทำไงดีครับ ตอนนี้มีรอยกับหลุมเล็กเต็มหน้าเลย ไม่อยากเสียเงินซื้อสกินแคร์แล้ว เพราะใช้ไปก็ไม่มีประโยชน์เลย เสียเงินเปล่าๆ
สวัสดีค่ะสิวคือการอักเสบของผิวหนังที่มีการอุดตันของน้ำมันและเซลล์ผิวหนังที่ตายแล้วบริเวณรูขุมขน เกิดเป็นจุดเล็ก ๆ ที่อักเสบ บวมแดง หรือมีหนอง ส่วนมากจะเกิดขึ้นบริเวณใบหน้า ลำคอ หน้าอก ไหล่จากที่กล่าวมา น่าจะเป็นสิวอักเสบชนิดที่มีฝีหนองร่วมด้วย อาจจัดเป็นสิวชนิดปานกลางหรือรุนแรงที่ควรจะต้องได้การรักษาที่เหมาะสมเช่นการใช้ยาฆ่าเชื้อชนิดทาเฉพาะที่หรือรับประทานภายใต้การดูแลของแพทย์ร่วมด้วย และหลังจากที่ไม่มีสิวอักเสบแล้ว ถ้าเป็นสิวอุดตันเล็กๆ ควรใช้กรดวิตามินเอทาบางๆเพื่อป้องกันการที่สิวอุดตันจะกลายเป็นสิวอักเสบขึ้นมา ส่วนเรื่องหลุมสิวนั้น อาจจะต้องใช้เลเซอร์ที่ช่วยในการกรอผิวเพื่อทำให้ผิวกลับมาเรียบเนียนใกล้เคียงปกติได้แนะนำการไปพบแพทย์ผิวหนังเพื่อประเมินอาการและรับการรักษาอย่างเหมาะสมต่อไป ในเบื้องต้นรักษาความสะอาดบริเวณที่เป็นสิวให้ดี โดยใช้น้ำเปล่าหรือน้ำสบู่อ่อนๆล้างวันละ 2 ครั้ง ไม่ควรล้างบ่อยเกินวันละ 2 ครั้งเช่นกันเพราะจะทำให้ผิวระคายเคืองมากขึ้นได้ และไม่ไปแคะแกะเกาสิวเด็ดขาดเพราะจะเพิ่มโอกาสการติดเชื้อและทำให้เกิดรอยแผลเป็นตามมาได้